
Szabadidős integrációs programok lelki hatásai

Záródolgozatom „A mozgássérült gyermekek jövőképe, és annak alakulása új, illetve különleges élmények hatására” témájában íródott. A kutatás során a következőkre jutottam: alátámasztást nyert feltételezésem, miszerint a mozgássérült gyermekeknek nem reális a jövőképük. Az egyes programokon elhangzott megnyilvánulásaik arra engedtek következtetni, hogy kevés tapasztalatuk van a „kinti”, a családon és az iskola intézményén kívüli életről. Mindezen problémákra azonban a tapasztalatszerzés, és az önismeret, érzelmi intelligencia fejlesztését célzó programokon való részvétel megfelelő válasz volt.
Ezen programok folytatásaként, és az integráció elősegítésének céljával szerveztem meg 2012 nyarán egy lovastábort ép és mozgássérült gyermekek részére. Ennek a szabadidős integrációs programnak lelki hatásait kutatom jelenlegi dolgozatomban. Hiszem, hogy ezek a szabadidős tevékenységek megfelelő táptalajt nyújthatnak az intézményi integráció sikeres megvalósulásának.
Az azonnal tapasztalható hatások mellett a hosszú távú változásokat is vizsgálom dolgozatomban, kérdőív segítségével. A kutatást az integráció és élménypedagógia talaján alapozom meg. Kitérek a sikeres program létrehozásának feltételeire, bizonyos körülmények és tevékenységformák előnyeire. Vizsgálom a gyermekek szemléletét (tapasztalatait, esetleges előítéleteit) a program előtt és után, kutatom annak formáló tényezőit. A tábori programok sikerességét vizsgálom a gyermekekre gyakorolt hatásuk - a kapcsolatok alakulása, az élmény megélése, hasznos időtöltés – szempontjából. Továbbá célom fényt deríteni arra, hogy mi okozza a különbséget az ép és mozgássérült gyermekek élmény megélésében, illetve hogyan tudjuk pozitívan befolyásolni azt.
Végül a program eredményeit közlöm, illetve ismertetem annak alkalmazási lehetőségeit az oktatásban. Reményeim szerint a kutatással hozzájárulhatok az integrációs programok tárházának színesítéséhez, illetve hatékonyabbá tételéhez.



